กรมควบคุมโรค ยืนยันวัคซีนมีความปลอดภัยและมีประสิทธิภาพ สามารถป้องกันอาการป่วยรุนแรงหรือเสียชีวิตได้
นายแพทย์โอภาส การย์กวินพงศ์ อธิบดีกรมควบคุมโรค กระทรวงสาธารณสุข กล่าวว่า สถานการณ์โรคโควิด -19 ขณะนี้ยังมีแนวโน้มพบผู้ป่วยและผู้เสียชีวิตต่อเนื่อง จากข้อมูลพบว่าในกลุ่มของผู้ที่เสียชีวิต ร้อยละ 84 เป็นกลุ่มผู้สูงอายุและกลุ่มผู้ป่วยโรคเรื้อรัง เนื่องจากมีระดับภูมิต้านทานต่ำและส่วนใหญ่เป็นผู้ที่ยังไม่เคยได้รับวัคซีน เมื่อติดเชื้อโควิด -19 จะทำให้มีอาการป่วยรุนแรง ขอให้ประชาชนกลุ่มเสี่ยง 3 กลุ่มคือ กลุ่มผู้สูงอายุ อายุ 60 ปีขึ้นไป กลุ่มผู้มีโรคประจำตัว 7 โรคเรื้อรัง ได้แก่ โรคทางเดินหายใจเรื้อรัง โรคอ้วนน้ำหนักตัวมากกว่า 100 กิโลกรัม โรคมะเร็ง โรคเบาหวาน โรคความดันโลหิตสูง โรคหัวใจและหลอดเลือด โรคไตวายและกลุ่มหญิงตั้งครรภ์ อายุครรภ์มากกว่า 12 สัปดาห์ขึ้นไป ให้รีบเข้ารับบริการฉีดวัคซีนโควิด -19 ในเดือนสิงหาคมนี้ ที่สถานบริการสาธารณสุขใกล้บ้านได้ทั่วประเทศฟรี เพื่อเร่งสร้างภูมิคุ้มกันโรคและโดยเฉพาะผู้ที่อยู่ในพื้นที่ควบคุมสูงสุดและเข้มงวด 29 จังหวัด ต้องเร่งเข้ารับบริการฉีดเข็มที่ 1 โดยเร็ว  เนื่องจากวัคซีนป้องโรคโควิด -19 ทุกชนิด จะช่วยสร้างภูมิคุ้มกันในร่างกาย หากติดเชื้อจะป้องกันไม่ให้มีอาการหนักและเสียชีวิต หลังฉีดแล้วอาจมีอาการข้างเคียงเกิดได้บ้าง เช่น มีไข้ อ่อนเพลีย ปวดบวมบริเวณที่ฉีด ปวดศีรษะ เป็นต้น ซึ่งเป็นเรื่องที่พบได้ทั่วไป ส่วนใหญ่จะหายได้เองภายใน 1-3 วัน ประชาชนจึงไม่ต้องกังวลแต่อย่างใด ทุกคนจะต้องได้รับวัคซีนครบ 2 เข็ม เพื่อให้ร่างกายมีภูมิคุ้มกันโรคอย่างเพียงพอในสถานการณ์ที่โรคกำลังแพร่ระบาด เดือนสิงหาคม กรมควบคุมโรค จัดหาวัคซีนไว้ 10 ล้านโดส ประกอบด้วย วัคซีนชิโนแวค 4 ล้านโดส และวัคซีนแอสตร้าเซนเนก้า 6 ล้านโดส จัดส่งให้ทั้ง 77 จังหวัดทุกสัปดาห์ กระจายให้พื้นที่สามารถฉีดให้กลุ่มเป้าหมายต่างๆ ได้อย่างเพียงพอและต่อเนื่อง ซึ่งวัคซีนดังกล่าว มีประสิทธิภาพและความปลอดภัยได้รับการรับรองจากองค์การอนามัยโลกและสำนักงานคณะกรรมอาหารและยา (อย.)